**Упутство**

**о изменама и допунама Упутства за реализацију Програма подршке секторима прерађивачке индустрије**

1. У Упутству за реализацију Програма подршке секторима прерађивачке индустрије број: 1-05-401-2797 од 21.12.2017. године, (у даљем тексту: Упутство за реализацију програма) у делу 3. Процедура спровођења програма, мења се став 4. који убудуће гласи:

„Директор РАС решењем образује Комисију за оцену пројеката. Комисија разматра приспеле пријаве и документацију, оцењује пријаве према утврђеним критеријумима, сачињава финалну оцену и припрема предлог одлуке директору РАС. Комисија задржава право да поједине подносиоце пријава чији је пројекат вреднован са минимум 51 бодом позове на одбрану и презентацију пројекта. Уколико подносилац пријаве буде позван на одбрану и представљање пројекта пред Комисијом, одбрану и представљање може да врши власник или законски заступник, односно запослено лице код Подносиоца пријаве које је задужено за праћење имплементације пројекта. Комисија задржава право да уколико утврди неправилности при одбрани пројекта, исти оцени негативно и о томе припреми образложење за директора РАС и Подносиоца пријаве“.

2. У делу фуснота на страни 15. део „Уколико је привредни субјект пословао негативно у 2016. години не може остварити бодове по овом критеријуму, тј биће му додељено 0 бодова“ се брише.

3. У делу 3.2. Оцена и селекција пријаве мења се тачка 3.2.2. тако што се на крају тачке после наведене напомене додају речи:

„\* Напомена: За пријаве поднете у 2018. години, оцене по критеријумима Продуктивност, Економичност, Просечан број запослених и Остварен раст индикатора пословања, рачунаће се на основу података из Годишњег финансијског извештаја за 2017. годину“.

4. У делу 3.2. Оцена и селекција пријаве мења се тачка 3.2.4. која убудуће гласи:

„3.2.4. Поступак по жалби

Подносиоци пријава имају право жалбе на одлуку директора РАС. Жалба се подноси непосредно или препорученом поштом у року од 15 дана од дана пријема одлуке Министарству привреде на адресу Кнеза Милоша 20, 11000 Београд“.

5. У свему осталом Упутство за реализацију програма остаје неизмењено.

У Београду, 25.04.2018. године